ಪಿಯರ್ಸ್_ಬ್ರಾಸ್ನನ್
ಜೇಮ್ಸ್ ಬಾಂಡ್ (1995–2004)
ಬ್ರಾನ್ಸನ್ ನ ಮೊದಲ ಹೆಂಡತಿಯು ಫಾರ್ ಯುವರ್ ಐಸ್ ಓನ್ಲಿ ಎಂಬ ಬಾಂಡ್ ಚಿತ್ರದಲ್ಲಿ ಅಭಿನಯಿಸುತ್ತಿದ್ದ ಕಾರಣ ಜೇಮ್ಸ್ ಬಾಂಡ್ ಚಿತ್ರಗಳ ನಿರ್ಮಾಪಕ ಆಲ್ಬರ್ಟ್ ಆರ್. ಬ್ರೋಕೋಲಿಯನ್ನು ಬ್ರಾನ್ಸನ್ ಆ ಚಿತ್ರದ ಸೆಟ್ಸ್ ನಲ್ಲಿ ಮೊದಲ ಬಾರಿಗೆ ಭೇಟಿಯಾದನು. ಬ್ರೋಕೋಲಿಯು "ಅವನು ಅಭಿನಯಿಸಬಲ್ಲನಾದರೆ - ರೋಜರ್ ಮೂರ್ ನಿಂದ ಪಾರಂಪಾರಿಕವಾಗಿ ಬಾಂಡ್ ನ ಪಾತ್ರವನ್ನು ಪಡೆದು ಮುಂದುವರೆಸಲು ಅವನೇ ನನ್ನ ಆಯ್ಕೆ." ಎಂದನು. ಎಂಟರ್ಟೈನ್ಮೆಂಟ್ ಟುನೈಟ್ ಮತ್ತು ನ್ಯಾಷನಲ್ ಎನ್ ಕ್ವೈರರ್  ಪತ್ರಿಕೆಗಳು ಬ್ರಾನ್ಸನ್ ರೋಜರ್ ಮೂರ್ ನ ಮತ್ತೊಂದು ಪಾತ್ರವಾದ ದ ಸೇಂಟ್, ಸೈಮನ್ ಟೆಂಪ್ಲರ್ ನ ಪಾತ್ರವನ್ನೂ ತನ್ನದಾಗಿಸಿಕೊಳ್ಳಸಿದ್ದಾನೆ ಎಂದು ವರದಿ ಮಾಡಿದವು. ಬ್ರಾನ್ಸನ್ ಈ ಹೇಳಿಕೆಗಳನ್ನು ನಿರಾಕರಿಸುತ್ತಾ " ಅದು ಇನ್ನೂ ಹಾಲಿವುಡ್ ನಲ್ಲಿ ಯಾರದೋ ಡೆಸ್ಕ್ ಮೇಲೆ ಪವಡಿಸಿದೆ" ಎಂದನು. 1986ರಲ್ಲಿ ಬಾಂಡ್ ಪಾತ್ರದಲ್ಲಿ ಅಭಿನಯಿಸಲು ತಿಮೋತಿ ಡಾಲ್ಟನ್ ನನ್ನು ಸಂಪರ್ಕಿಸಲಾಯಿತು; 1986ರ ಬ್ರೆಂಡಾ ಸ್ಟಾರ್ ನ ಚಿತ್ರೀಕರಣದಲ್ಲಿ ಆಗಲೇ ನಿರತನಾದುದರಿಂದ ಡಾಲ್ಟನ್ ಈ ಪಾತ್ರವನ್ನು ಒಪ್ಪಿಕೊಳ್ಳಲು ಆಗಲಿಲ್ಲ. ನಂತರ ಸ್ಯಾಮ್ ನೀಲ್ ನಿಂದ ಹಿಡಿದು ಹಲವಾರು ನಟರನ್ನು ಆ ಪಾತ್ರಕ್ಕಾಗಿ ಸ್ಕ್ರೀನ್ ಟೆಸ್ಟ್ ಮಾಡಿದರೂ ಬ್ರೋಕೋಲಿಗೆ ಅವರಾರೂ ಸರಿಕಾಣಲಿಲ್ಲ. ರೆಮಿಂಗ್ಟನ್ ಸ್ಟೀಲ್ ಇನ್ನೇನು ಮುಗಿಯುವುದರಲ್ಲಿತ್ತಾದುದರಿಂದ ಬ್ರಾನ್ಸನ್ ಗೆ ಈ ಪಾತ್ರವನ್ನು ನೀಡಲು ಮುಂದೆ ಬಂದರು, ಆದರೆ ಈ ಸುದ್ದಿಯ ಪ್ರಕಟಣೆಯು ರೆಮಿಂಗ್ಟನ್ ಸ್ಟೀಲ್  ಮತ್ತೆ ಜೀವದುಂಬುವಂತೆ ಪರಿಣಾಮ ಬೀರಿದುದರ ಫಲವಾಗಿ ಅದರ ಕರಾರಿನ ಮೇರೆಗೆ ಬ್ರಾನ್ಸನ್ ಬಾಂಡ್ ನ ಪಾತ್ರವನ್ನು ನಿರಾಕರಿಸಬೇಕಾಯಿತು. ಆ ಹೊತ್ತಿಗೆ ಡಾಲ್ಟನ್ ಆ ಪಾತ್ರ ಮಾಡಲು ಬಿಡುವಾದುದರಿಂದ ಮುಂದಿನ ಬಾಂಡ್ ಚಿತ್ರಗಳಾದ ದ ಲಿವಿಂಗ್ ಡೇ ಲೈಟ್ಸ್ (1987) ಮತ್ತು ಲೈಸೆನ್ಸ್ ಟು ಕಿಲ್  (1989) ಚಿತ್ರಗಳು ಆತನ ಪಾಲಾದವು. ಚಿತ್ರದ ವಿಶೇಷ ಹಕ್ಕುಗಳ ಹಾಗೂ ಮಾಲೀಕತ್ವದ ಬಗ್ಗೆ ಕಾನೂನಿನ ತಕರಾರುಗಳು ಎದ್ದ ಕಾರಣ ಡಾಲ್ಟನ್ 1991ರಲ್ಲಿ ಅಭಿನಯಿಸಬೇಕಿದ್ದ ಮೂರನೆಯ ಬಾಂಡ್ ಚಿತ್ರವು (ಗಾಳಿಮಾತಿನ ಪ್ರಕಾರ ಚಿತ್ರದ ಹೆಸರು:ದ ಪ್ರಾಪರ್ಟಿ ಆಫ್ ಎ ಲೇಡಿ ) ರದ್ದಾಗಿ, ಬಾಂಡ್ ಚಿತ್ರಗಳ ಸರಣಿ ಆರು ದೀರ್ಘ ವರ್ಷಗಳ ಕಾಲ ಕಣ್ಮರೆಯಾಯಿತು. ಗೋಲ್ಡನ್ ಐ ಮೂಲತಃ ಬಾಂಡ್ ನ ಪಾತ್ರಧಾರಿ ಡಾಲ್ಟನ್ ಗಾಗಿಯೇ ಬರೆದದ್ದಾಗಿದ್ದು, ಡಾಲ್ಟನ್ ಅದನ್ನು ತಿರಸ್ಕರಿಸಿದನು. ಜೂನ್ ೭, 1994ರಂದು ಬ್ರಾನ್ಸನ್ ಬಾಂಡ್ ಪಾತ್ರವಹಿಸುವ ಐದನೆಯ ನಟ ಎಂದು ಘೋಷಿಸಲಾಯಿತು. ಬ್ರಾನ್ಸನ್ ನನ್ನು ಮೂರುಚಿತ್ರಗಳಲ್ಲಿ ಪಾತ್ರವಹಿಸಲು ಹಾಗೂ ಬೇಕಿದ್ದರೆ ನಾಲ್ಕನೆಯದರಲ್ಲೂ ಅಭಿನಯಿಸಲು ಗೊತ್ತುಮಾಡಲಾಯಿತು. ಅವನು ಮೊದಲು ಬಾಂಡ್ ಆಗಿ ಅಭಿನಯಿಸಿದ 1955ರ ಗೋಲ್ಡನ್ ಐ ವಿಮರ್ಶಕರ ಮೆಚ್ಚುಗೆ ಗಳಿಸಿತು. ವಿಮರ್ಶಕ ಜೇಮ್ಸ್ ಬೆರಾಡಿನೆಲಿ ಬ್ರಾನ್ಸನ್ ನನ್ನು "ಇವನ ಹಿಂದಿನವನಿಗಿಂತಲೂ ನಿರ್ದಿಷ್ಟವಾಗಿ ಉತ್ತಮನು" ಹಾಗೂ "ನೈಜ ಆಕರ್ಷಣೆಯೊಂದಿಗೆ ಹಾಸ್ಯದತ್ತ ಒಲವೂ ಇರುವವನು" ಎಂದು ಬಣ್ಣಿಸಿದನು. ಗೋಲ್ಡನ್ ಐ ಜಗದಾದ್ಯಂತ US $350 ಮಿಲಿಯನ್ ಗಳಿಸಿತು. 1995ರಲ್ಲಿ ವಿಶ್ವದಾದ್ಯಂತ ಅತಿ ಹೆಚ್ಚು ಒಟ್ಟು ಹಣ ಗಳಿಸಿದ ಚಿತ್ರಗಳ ಸಾಲಿನಲ್ಲಿ ಅದು ನಾಲ್ಕನೆಯ ಸ್ಥಾನ ಪಡೆಯಿತು. ಹಣದುಬ್ಬರವಿಲ್ಲದ ಅಂದಿನ ದಿನಗಳಲ್ಲಿ ಅದು ಅತ್ಯಂತ ಯಶಸ್ವಿ ಬಾಂಡ್ ಚಿತ್ರವಾಯಿತು. ಹೊಸ ವಿಚಾರಗಳನ್ನು ಮುಕ್ತವಾಗಿ ಸ್ವಾಗತಿಸುವ ಬ್ರಾನ್ಸನ್ ಕೆನಡಾದ ಚಿಕ್ಕ ಐತಿಹಾಸಿಕ ಚಲನಚಿತ್ರಗಳ ಸರಣಿಯಾದ ದ ಹೆರಿಟೇಜ್ ಮಿನಿಟ್ಸ್ ನಲ್ಲಿ ಗ್ರೇ ಔಲ್ ನ ಪಾತ್ರದಲ್ಲಿ ಅಭಿನಯಿಸಲು ಒಪ್ಪಿಕೊಂಡನು. 1996ರಲ್ಲಿ ಬ್ರಾನ್ಸನ್ ತನ್ನ ನಿರ್ಮಾಪಕ ಪಾಲುದಾರ ಬ್ಯೂ ಸೇಂಟ್ ಕ್ಲೇರ್ ನೊಡನೆ ಸೇರಿ "ಐರಿಷ್ ಡ್ರೀಮ್ಸ್" ಎಂಬ ಚಿತ್ರ ನಿರ್ಮಾಣ ಕಂಪನಿಯನ್ನು ಸ್ಥಾಪಿಸಿದನು. ಮೂರು ವರ್ಷಗಳ ನಂತರ ಆ ಕಂಪನಿಯ ಮೊದಲ ಸ್ಟುಡಿಯೋ ಯಾಜನೆಯಾದ ದ ಥಾಮಸ್ ಕ್ರೌನ್ ಅಫೇರ್ ಬಿಡುಗಡೆಯಾಗಿ ವಿಮರ್ಶೆ ಮತ್ತು ಗಲ್ಲಾಪೆಟ್ಟಿಗೆ ಎರಡರಲ್ಲೂ ಯಶ ಕಂಡಿತು. ಬ್ರಾನ್ಸನ್ 1997ರ ಟುಮಾರೋ ನೆವರ್ ಡೈಸ್ ಮತ್ತು 1999ರ ದ ವರ್ಲ್ಡ್ ಈಸ್ ನಾಟ್ ಎನಫ್  ಮೂಲಕ ಮತ್ತೆ ಬಾಂಡ್ ಚಿತ್ರಗಳಿಗೆ ಮರಳಿದರು ಹಾಗೂ ಆ ಎರಡೂ ಚಿತ್ರಗಳು ಯಶವನ್ನು ಕಂಡವು. 2002ರಲ್ಲಿ ಬ್ರಾನ್ಸನ್ ಬಾಂಡ್ ಆಗಿ ನಾಲ್ಕನೆಯ ಬಾರಿ ಡೈ ಅನದರ್ ಡೇ  ಚಿತ್ರದಲ್ಲಿ ಕಾಣಿಸಿಕೊಂಡರು. ಆ ಚಿತ್ರವು ಮಿಶ್ರ ಪ್ರತಿಕ್ರಿಯೆ ಗಳಿಸಿದರೂ ಬಾಕ್ಸ್ ಆಫೀಸ್ ನ ದೃಷ್ಟಿಯಲ್ಲಿ ಯಶಸ್ವಿಯೇ ಆಯಿತು. ಸ್ವತಃ ಬ್ರಾನ್ಸನ್ನೇ ತರತನ್ನ ನಾಲ್ಕನೆಯ ಬಾಂಡ್ ಚಿತ್ರದಲ್ಲಿನ ಹಲವಾರು ಅಂಶಗಳ ಬಗ್ಗೆ ಟೀಕೆ ಮಾಡಿದನು. ಆ ಚಿತ್ರದ ಪ್ರಚಾರ ಮಾಡುವ ಸಮಯದಲ್ಲಿ, ತಾನು ಜೇಮ್ಸ್ ಬಾಂಡ್ ನ ಪಾತ್ರಗಳಲ್ಲಿ ಮುಂದುವರಿಸಲು ಬಯಸುವೆನೆಂದು ಹೇಳಿದನು."ಮತ್ತೊಂದು ಬಾಂಡ್ ಚಿತ್ರದಲ್ಲಿ ಅಭಿನಯಿಸಲು ಬಯಸುತ್ತೇನೆ, ಖಂಡಿತ. ಕಾನರಿ ಆರು ಬಾಂಡ್ ಚಿತ್ರಗಳಲ್ಲಿ ಅಭಿನಯಿಸಿದರು. ಆರು ಚಿತ್ರಗಳಲ್ಲಿ ಅಭಿನಯಿಸಬೇಕು, ನಂತರ ಮತ್ತೆ ಬರಬಾರದು." ಬ್ರಾನ್ಸನ್ ಬಾಂಡ್ ಚಿತ್ರಗಳಲ್ಲಿ ಕೆಲಸ ಮಾಡುವ ಮಧ್ಯಮಧ್ಯದಲ್ಲೇ ಬೇರೆ ಯೋಜನೆಗಳಲ್ಲಿಯೂ ಕೆಲಸ ಮಾಡಲು ಅವಕಾಶ ನೀಡಬೇಕೆಂದು ಪಾತ್ರವನ್ನು ಒಪ್ಪಿಕೊಳ್ಳುವ ಕಾಲದಲ್ಲೇ EON ನಿರ್ಮಾಪಕ ಸಂಸ್ಥೆಯವರನ್ನು ಕೋರಿಕೊಂಡಿದ್ದನು ಅವನ ಕೋರಿಕೆಗೆ ಮನ್ನಣೆ ನೀಡಲಾಯಿತು ಹಾಗೂ ತಾನೇ ತೆಗೆದ ಹಲವು ಚಿತ್ರಗಳನ್ಲ್ಲೂ ಸೇರಿದಂತೆ, ಪ್ರತಿ ಬಾಂಡ್ ಚಿತ್ರಕ್ಕೆ ಕಡಿಮೆಯೆಂದರೆ ಎರಡು ಮುಖ್ಯವಾಹಿನಿಯ ಚಿತ್ರಗಳಲ್ಲಿ ಬ್ರಾನ್ಸನ್ ಅಭಿನಯಿಸಿದನು. ಬಾಂಡ್ ಚಿತ್ರಗಳಲ್ಲಿ ನಟಿಸುವ ಮಧ್ಯಮಧ್ಯದಲ್ಲಿಯೇ ಬ್ರಾನ್ಸನ್ ವೈವಿಧ್ಯಮಯ ಪಾತ್ರಗಳಲ್ಲಿ ಅಭಿನಯಿಸಿದನು; ಟಿಮ್ ಬರ್ಟನ್ ರ ಮಾರ್ಸ್ ಅಟ್ಯಾಕ್ಸ್ ನಲ್ಲಿನ ವಿಜ್ಞಾನಿಯ ಪಾತ್ರ, ಡಾಂಟೇಸ್ ಪೀಕ್  ನಲ್ಲಿನ ಅಗ್ನಿಪರ್ವತ ತಜ್ಞನ ಪಾತ್ರ, ಗ್ರೇ ಔಲ್ ನಲ್ಲಿನ ಗ್ರೇ ಔಲ್ ನ ಪಾತ್ರಗಳ ಮೂಲಕ ತನ್ನ ಅಭಿನಯ ಕೌಶಲವನ್ನು ಮೆರೆದನು. ಗ್ರೇ ಔಲ್ ಆರ್ಚಿಬಾಲ್ಡ್ ಸ್ಟಾನ್ಸ್ ಫೀಲ್ಡ್ ಬೆಲಾನಿ ಎಂಬ ಒಬ್ಬ ಆಂಗ್ಲನು ಓಜಿಬ್ವಾದ ಹೆಸರಾದ ಗ್ರೇ ಔಲ್ ಅನ್ನು ತನ್ನ ಹೆಸರಾಗಿರಿಸಿಕೊಂಡು ಕೆನಡಾದ ಮೊದಲ ಸಂರಕ್ಷಣಾನಿರತನಾದ ಬಗೆಗಿನ ಜೀವನಚರಿತ್ರೆ ಬಿಂಬಿಸುವ ಚಿತ್ರ. ಡೈ ಅನದರ್ ಡೇ ಬಿಡುಗಡೆಯಾದ ಕೆಲವೇ ದಿನಗಳ ನಂತರ ಮಾಧ್ಯಮದವರು ಬ್ರಾನ್ಸನ್ ಬಾಂಡ್ ಆಗಿ 5ನೆಯ ಬಾರಿ ಅಭಿನಯಿಸುವನೋ ಇಲ್ಲವೋ ಎಂದು ಪ್ರಶ್ನಿಸಲಾರಂಭಿಸಿದರು. ಬ್ರಾನ್ಸನ್ ಗೆ ರೋಜರ್ ಮೂರ್ ತನ್ನ 58ನೆಯ ವಯಸ್ಸಿನವರೆಗೂ ಬಾಂಡ್ ಪಾತ್ರದಲ್ಲಿ ಅಭಿನಯಿಸಿದುದು ಅವನ ಅಭಿಮಾನಿಗಳಿಗೂ, ವಿಮರ್ಶಕರಿಗೂ ಅಸಂತೋಷ ಮೂಡಿಸಿದ್ದುದರ ಅರಿವಿತ್ತು, ಆದರೆ ಅವನಿಗೆ ಈಗಲೂ ವಿಮರ್ಶಕರಿಂದಲೂ, ಅಭಿಮಾನಿಗಳಿಂದಲೂ 5ನೆಯ ಬಾರಿ ಆ ಪಾತ್ರ ವಹಿಸಲು ಪ್ರಿಯವಾದ ಬೆಂಬಲ ದೊರೆಯುತ್ತಿತ್ತು. ಆದ್ದರಿಂದ ಮತ್ತೆ ಆ ಪಾತ್ರವನ್ನು ಕೈಗೆತ್ತಿಕೊಳ್ಳಲು ಉತ್ಸುಕನಾಗಿದ್ದನು. ಇಡೀ 2004ರಲ್ಲಿ ಬ್ರಾನ್ಸನ್ ಮತ್ತು ನಿರ್ಮಾಪಕೆರ ಮಧ್ಯೆ ವ್ಯಾವಹಾರಿಕ ಮಾತುಕತೆಗಳು ಆಗಿಬರಲಿಲ್ಲವೆಂದೂ, ನಿರ್ಮಾಪಕರು ಒಬ್ಬ ಹೊಸ, ಚಿಕ್ಕ ವಯಸ್ಸಿನ ನಟನೊಬ್ಬ ಬಾಂಡ್ ಪಾತ್ರದಲ್ಲಿ ಕಾಣಿಸಿಕೊಳ್ಳಲಿದ್ದಾನೆಂದೂ ವದಂತಿ ಹರಡಿತು. ಈ ವದಂತಿಯನ್ನು MGM ಮತ್ತು EON ನಿರ್ಮಾಪಕ ಸಂಸ್ಥೆಗಳು ಅಲ್ಲಗಳೆದವು. ಜುಲೈ 2004ರಲ್ಲಿ ಬ್ರಾನ್ಸನ್ ಬಾಂಡ್ ನ ಪಾತ್ರವನ್ನು ಬಿಟ್ಟುಬಿಡುತ್ತಿರುವುದಾಗಿ ಘೋಷಿಸುತ್ತಾ, "ಬಾಂಡ್ ಮತ್ತೊಂದು ಜೀವನಕಾಲ, ನನ್ನಿಂದ ಹಿಂದೆ ಸರಿದ ಕಾಲಘಟ್ಟ" ಎಂದನು; ಿದನ್ನು ಕೆಲವರು ಫಲನೀಡದ ವ್ಯವಹಾರತಂತ್ರ ಎಂದು ಕರೆದರು. ಅಕ್ಟೋಬರ್ 2004ರಲ್ಲಿ ಬ್ರಾನ್ಸನ್ ತನ್ನನ್ನು ತಾನೇ ಆ ಪಾತ್ರದಿಂದ ಉಚ್ಛಾಟಿಸಲ್ಪಟ್ಟವನೆಂದು ತಿಳಿದಿರುವನೆಂದು ಹೇಳಿದನು. 007 ಬಾಂಡ್ ನ ಪಾತ್ರವಹಿಸಲು ಬ್ರಾನ್ಸನ್ ಇನ್ನೂ ಬೇಡಿಕೆಯಲ್ಲಿದ್ದಾನೆಂಬ ವದಂತಿ ಆಗಾಗ್ಗೆ ಕೇಳಿಬರುತ್ತಿದ್ದರೂ, ಬ್ರಾನ್ಸನ್ ಆ ವದಂತಿಗಳನ್ನು ಹಲವಾರು ಬಾರಿ ನಿರಾಕರಿಸಿದನು ಮತ್ತು ಫೆಬ್ರವರಿ 2005ರಲ್ಲಿ ತನ್ನ ವೆಬ್ ಸೈಟ್ ನಲ್ಲಿ ಆ ಪಾತ್ರಾಭಿನಯ ಮುಗಿದ ಕಥೆ ಎಂಬ ಹೇಳಿಕೆಯನ್ನು ನೀಡಿದನು. ಡೇನಿಯಲ್ ಕ್ರೈಗ್ ಬಾಂಡ್ ನ ಪಾತ್ರವನ್ನು 14ನೆಯ ಅಕ್ಟೋಬರ್ 2005ರಂದು ಕೈಗೆತ್ತಿಕೊಂಡನು. ದ ಗ್ಲೋಬ್ ಎಂಡ್ ಮೇಯ್ಲ್ ಗೆ ನೀಡಿದ ಸಂದರ್ಶನವೊಂದರಲ್ಲಿ ಬ್ರಾನ್ಸನ್ ನನ್ನು ಹೊಸ ಜೇಮ್ಸ್ ಬಾಂಡ್ ಪಾತ್ರಧಾರಿಯಾದ ಕ್ರೈಗ್ ಬಗ್ಗೆ ಅಭಿಪ್ರಾಯ ನೀಡಲು ಕೇಳಲಾಯಿತು. "ನಾವೆಲ್ಲರೂ ಅದನ್ನೇ ಎದುರುನೋಡುತ್ತಿರುವಂತೆಯೇ ನಾನೂ ಅದನ್ನೇ ಎದುರುನೋಡುತ್ತಿದ್ದೇನೆ. ಡೇನಿಯಲ್ ಕ್ರೈಗ್ ಒಬ್ಬಶ್ರೇಷ್ಠ ನಟ ಮತ್ತು ಆತ ಬಹಳ ಒಳ್ಳೆಯ ಅಭಿನಯವನ್ನೇ ನೀಡಲಿದ್ದಾನೆ" ಎಂದು ಉತ್ತರಿಸಿದನು ಬ್ರಾನ್ಸನ್. ಇಂಟರ್ ನ್ಯಾಷನಲ್ ಹೆರಾಲ್ಡ್ ಟ್ರಿಬ್ಯೂನ್ ಗೆ ಬ್ರಾನ್ಸನ್ ನೀಡಿದ ೊಂದು ಸಂದರ್ಶನದಲ್ಲೂ ಬ್ರಾನ್ಸನ್ ಕ್ರೈಲ್ ಗೆ ತನ್ನ ಬೆಂಬಲವನ್ನು ದೃಢೀಕರಿಸುತ್ತಾ "ಸ್ಮರಣೀಯವಾದ ಬಾಂಡ್ ಆಗುವ ಪಥದಲ್ಲಿ (ಕ್ರೈಗ್) ಸಾಗುತ್ತಿದ್ದಾನೆ" ಎಂದು ನುಡಿದನು. ಜೇಮ್ಸ್ ಬಾಂಡ್ ಚಿತ್ರಗಳಲ್ಲಿ ಅಭಿನಯಿಸುತ್ತದ್ದ ಅವಧಿಯಲ್ಲಿ ಬ್ರಾನ್ಸನ್ ಜೇಮ್ಸ್ ಬಾಂಡ್ ವಿಡಿಯೋ ಗೇಮ್ಸ್ ಗಳಲ್ಲೂ ಪಾತ್ರವಹಿಸಿದನು. 2002ರಲ್ಲಿ ಬ್ರಾನ್ಸನ್ ನ ತದ್ರೂಪವನ್ನು ಜೇಮ್ಸ್ ಬಾಂಡ್ ವೀಡಿಯೋ ಗೇಮ್ ಆದ ನೈಟ್ ಫೈರ್ ನಲ್ಲಿ ಬಾಂಡ್ ನ ಮುಖವಾಗಿ ಬಿಂಬಿಸಲಾಯಿತು.(ಧ್ವನಿ ಮ್ಯಾಕ್ಸ್ ವೆಲ್ ಕಾಲ್ ಫೀಲ್ಡ್ ನದು). 2004ರಲ್ಲಿ ಬ್ರಾನ್ಸನ್ ಬಾಂಡ್ ಗೇಮ್ ಎವೆರಿಥಿಂಗ್ ಆರ್ ನಥಿಂಗ್ ನಲ್ಲಿ ಪಾತ್ರವಹಿಸಿ, ತನ್ನ ತದ್ರೂಪವನ್ನು ಬಳಸಲು ಮತ್ತು ಆ ಪಾತ್ರಕ್ಕೆ ಕಂಠದಾನ ನೀಡಲು ಕರಾರಿನ ಮೇಲೆ ಕೆಲಸ ಮಾಡಿಕೊಟ್ಟನು. 2001ರಲ್ಲಿ ಬ್ರಾನ್ಸನ್ ಜೇಮೀ ಲೀ ಕರ್ಟಿಸ್ ಮತ್ತು ಜೆಫ್ರಿ ರಷ್ ರೊಂದಿಗೂ "ದ ಟೈಲರ್ ಆಫ್ ಪನಾಮಾ"ದಲ್ಲಿ ಅಭಿನಯಿಸಿದನು.